text: Se video: Carl Holst: Jeg vil i folketinget
  26 juli 2014 kl. 05.45
  Regionsrådsformand Carl Holst (V) vil i folketinget. Han stiller op til det næste folketingsvalg.
  Det betyder, at han stopper med regionsrådspolitik, hvis han bliver valgt ind.
  Carl Holst fik 94.000 stemmer ved regionsrådsvalget i november.
  Alligevel mener han ikke, at han har snydt dem, der har stemt på ham.
  - Det var 100 procent reelt, da jeg sidste år afviste at ville stille op til Folketinget, siger Carl Holst til JydskeVestkysten.
  Den megen snak om Lars Løkkes dyre tøjvaner og rygning på ikke-ryger hotelværelser har øget Carl Holsts lyst til landpolitik. Han stod frem og forsvarede Lars Løkke.
  - Man skulle tro, at sagen ville afskrække mig, men det er lige omvendt. Jeg tænkte, at jeg er så meget Venstremand, at jeg også gerne vil være en del af Christiansborg, siger Carl Holst til JydskeVestkysten.
  Carl Holst begyndte sin politiske karriere i Venstres Ungdom, hvor han var formand fra 1993-95. 
  Fra 1994-2006 var han medlem af Sønderjyllands Amtsråd, hvor han var amtsborgmester de sidste seks år.
  Siden 2006 har han været regionsrådsformand i Region Syddanmark.
  Siden 1992 har han været medlem af Venstres hovedbestyrelse og siden 2010 også af partiets forretningsudvalg.
  Se og hør en kommentar fra næstformanden i Region Syddanmark Poul-Erik Svendsen fra Socialdemokratiet (1min 8 sek.):
  
  Fra Facebook:
  
  